Liberal Alliance står til en stor tilbagegang, og et af ofrene er den tidligere kuglestøder.

Liberal Alliances finans- og skatteordfører, Joachim B. Olsen, skal forlade Folketinget.

Partiet mister sit ene mandat i Københavns Omegns Storkreds, viser det endelige resultat.

Det er i den storkreds, Joachim B. Olsen er opstillet.

- Jeg sagde ja til at gå ind i politik for at gøre en forskel for det borgerlige-liberale Danmark. Det føler jeg, at jeg er lykkedes med, skriver Joachim B. Olsen i et Facebook-opslag.

I opslaget takker politikeren også sit parti og alle dem, der har støttet og hjulpet ham i sin tid i Folketinget. Han sender desuden en særlig tak til sin afgående partiformand, Anders Samuelsen:

- Uden Anders [Samuelsen, red.], så havde der ikke været noget Liberal Alliance. Du vil altid have en helt særlig plads i mit liberale hjerte, Anders.

En del af en liberal tilbagegang

Liberal Alliance har fået et elendigt valg. Partiet er gået fra 7,5 procent af stemmerne til blot 2,3 og har mistet ni af sine hidtidige 13 mandater og lander derfor kun på fire.

42-årige Joachim B. Olsen kom første gang i Folketinget i 2011. Han blev valgt ind igen i 2015.

I valgkampen har han gjort sig bemærket ved at annoncere på en pornohjemmeside med teksten: "Når du er færdig med at gokke, så stem på Jokke".

Joachim B. Olsen fik mediernes opmærksomhed med optrinet, men det har altså ikke været nok til at få ham genvalgt til Folketinget.